Charlotte Broman Mølbæk (SF), 2025-05-02:
Tak for det, formand, og tak for ordet.
Se, det der med at være pårørende er jo nok noget, de fleste af os er.
I virkeligheden er det meget få danskere overhovedet, der ikke er pårørende her i livet, og det er jo i virkeligheden en meget, meget sørgelig og meget ensom situation at være i.
Så det at være pårørende er rigtig vigtigt.
Jeg er selv pårørende som mor til en dreng med adhd.
Jeg er datter af en far, sjovt nok min far, som fik en hjerneskade for nogle år siden efter en hjerneblødning.
Så jeg har både været pårørende i hospitalssystemet og senere hen også i rehabiliteringsprocessen og nu også i det liv, han lever.
Jeg var også pårørende som barn, da min mor blev indlagt på psykiatrisk afdeling med en alvorlig depression, og da jeg selv var indlagt med en akut operation, var mine børn pårørende.
Det er bare et lille udsnit af, hvordan vi igennem livet kommer til at være pårørende i mange forskellige situationer.
Men det er jo også noget af det, der kan være mest omsiggribende for et menneske, og det er, at en af dem, vi holder allermest af, og der er tæt på os, lige pludselig står i nogle udfordringer i livet.
Mange af os vil rigtig gerne hjælpe, mange af os vil rigtig gerne bidrage, men på mange forskellige måder, alt efter hvor man er henne i livet.
Vi synes, det er meget vigtigt.
I stort set alle de aftaler, vi laver på de her velfærdsområder i særdeleshed, er det er det, vi altid har med os ind i de aftaler, vi laver.
Bl.a. i oktober 2021 fremsatte vi et beslutningsforslag, der satte fokus på børn som pårørende til en syg forælder og de risikofaktorer, det faktisk kan medføre for barnet.
Vi ønskede, at lovgivningen skulle sikre en systematisk afklaring af, om en patient har hjemmeboende børn, om de børn har brug for støtte.
Det lykkedes dengang i en politisk aftale i 2023 at afsætte økonomiske midler til regionerne, så de kunne iværksætte mere hjælp til de berørte børn.
Det er et af eksemplerne på det.
Det kunne være kurser til sundhedspersonalet og initiativer, der udbreder kendskabet til Sundhedsstyrelsens anbefalinger.
Det bliver spændende at følge op på, hvordan disse midler har virket, i takt med at Danske Regioner har fået lavet en status.
I SF er vi også glade for, at Danmarksdemokraterne har fokus på de pårørendes vilkår.
Det ved jeg også udmærket godt at Danmarksdemokraterne har; jeg har et rigtig fint samarbejde med ordføreren på området.
For der er også klart behov for forbedringer og styrkelse af pårørendes vilkår og deres funktioner.
Men vi kan godt være lidt i tvivl om, hvad Danmarksdemokraternes take på det her problem er.
Hvad er det, en analyse, som jo kommer til at brede sig ud over rigtig mange områder, skal kunne?
For forslaget kommer jo både til at omfatte hele socialområdet, så det kan jo både være et menneske med handicap, psykisk lidelse udsathed, alkoholmisbrug osv., og helt over til sundheds- og ældreområdet.
Så vi breder os ud over rigtig mange forskellige områder.
Derfor er vi jo nysgerrige på at høre mere fra ordføreren om, hvad det i virkeligheden skal kunne.
Vi er nok mere optagede af, hvad vi kan i udvalgsarbejdet.
Kan vi lande en eller anden form for beretning, så vi kan kvalificere det endnu mere?
Det er ikke, fordi vi vil stikke en pind i hjulet på det.
Vi vil bare rigtig gerne kvalificere og fokusere lige præcis det her gode forslag og den gode hensigt med forslaget til netop lige at komme præcis de pårørende til gavn, så det ikke bliver en eller anden analyse, som ingen kommer til at bruge, for det ville jo være det værste af det hele.
Så med de bemærkninger står SF her, hvor vi stadig væk er nysgerrige, men også synes, det er lidt ukonkret for os, hvad det her forslag skal kunne.